Galutinė bylas nagrinėjančio pareigūno ataskaita (1)

Byla AT.40023 – Tarpvalstybinė prieiga prie mokamos televizijos

„Sky“, „Disney“, „NBCUniversal“, „Sony Pictures“ ir „Warner Bros.“ įsipareigojimai

(2019/C 132/05)

(1) Ši ataskaita yra susijusi su Reglamento (EB) Nr. 1/2003 (2) 9 straipsnyje nustatyto sprendimo dėl įsipareigojimų projektu (toliau – sprendimo projektas). Sprendimo projektas skirtas įmonėms „Universal Studios International B.V.“, „Universal Studios Limited“ ir „Comcast Corporation“ (toliau kartu – „NBCUniversal“), „CPT Holdings, Inc.“, „Colgems Productions Limited“ ir „Sony Corporation“ (toliau kartu – „Sony Pictures“), „Warner Bros. International Television Distribution Inc.“ ir „Warner Media LLC“ (toliau kartu – „Warner Bros.“), „The Walt Disney Company“ ir „The Walt Disney Company Limited“ (toliau kartu – „Disney“), taip pat „Sky UK Limited“ ir „Sky Limited“ (3) (toliau kartu – „Sky“). „NBCUniversal“, „Sony Pictures“, „Warner Bros.“ ir „Disney“ toliau kartu vadinamos Studijomis.

(2) Tai yra antroji bylas nagrinėjančio pareigūno galutinė ataskaita byloje AT.40023, pirmoji galutinė ataskaita buvo susijusi su 2016 m. liepos 26 d. Komisijos sprendimu (4) (toliau – Sprendimas dėl „Paramount“), kuriuo priimami įmonių „Paramount Pictures International Limited“ (buvusi „Viacom Global (Netherlands) B.V.“) ir „Viacom Inc.“ (toliau kartu – „Paramount Pictures“) įsipareigojimai (5).

(3) Byla AT.40023 susijusi su tam tikrų įmonės „Sky“ licencinių susitarimų su Studijomis ir įmonėmis „Twentieth Century Fox Telecommunications International Inc.“ (toliau kartu su „Twenty-First Century Fox Inc.“ vadinama „Fox“ (6)) ir „Paramount Pictures“ sąlygomis (toliau – ginčijamos sąlygos). Tam tikromis ginčijamomis sąlygomis įmonei „Sky“ neleidžiama teikti savo mažmeninių mokamos televizijos paslaugų pagal prašymus, kuriuos savo iniciatyva pateikė vartotojai, gyvenantys ir esantys Europos ekonominės erdvės (toliau – EEE) teritorijoje, tačiau ne Jungtinėje Karalystėje ar Airijoje, arba leidžiama jas teikti tik ribotai. Likusiomis ginčijamomis sąlygomis iš įmonių „NBCUniversal“, „Sony Pictures“, „Warner Bros.“, „Fox“ arba „Paramount Pictures“ reikalaujama mokamos televizijos transliuotojams, įsisteigusiems EEE teritorijoje, tačiau ne Jungtinėje Karalystėje ar Airijoje, neleisti patenkinti prašymų, kuriuos savo iniciatyva pateikė vartotojai, gyvenantys ir esantys Jungtinėje Karalystėje ir Airijoje, arba leisti juos patenkinti tik ribotai.

(4) 2015 m. liepos 23 d. Komisija priėmė prieštaravimo pareiškimą, kuriame preliminariai išreiškė požiūrį, kad ginčijamomis sąlygomis įmonės „Universal Studios International B.V.“, „Comcast Corporation“, „Disney“, „Sony Pictures“, „Warner Bros.“, „Fox“, „Paramount Pictures“ ir „Sky“ (toliau – prieštaravimo pareiškimo adresatai) pažeidžia Sutarties 101 straipsnį ir EEE susitarimo 53 straipsnį.

(5) Visi prieštaravimo pareiškimo adresatai su Komisijos byla susipažino 2015 m. rugpjūčio 3–5 d. Po susirašinėjimo su įmone „Sony“ dėl jos prašymo leisti susipažinti su informacija, kuria grindžiamas prieštaravimo pareiškimo 267 punkte pateiktas išankstinis vertinimas, Konkurencijos GD kiekvienam prieštaravimo pareiškimo adresatui pateikė visą prieštaravimo pareiškimo 132 išnašos tekstą. Tuo klausimu į mane nesikreipė nė vienas iš prieštaravimo pareiškimo adresatų.

(6) 2015 m. gruodžio 16 d., po susirašinėjimo su įmonėmis „Sky“, „Warner Bros.“ ir „Fox“, Konkurencijos GD suteikė galimybę susipažinti su nekonfidencialiomis kitų prieštaravimo pareiškimo adresatų rašytinių atsakymų į prieštaravimo pareiškimą dalių versijomis.

(7) Apsvarstęs įmonių „Sky“, „Fox“, „Warner Bros.“ ir ypač „NBCUniversal“ prašymus, Konkurencijos GD prieštaravimo pareiškimo adresatams suteikė galimybę susipažinti su nekonfidencialiomis suinteresuotųjų trečiųjų asmenų rašytinių pastabų versijomis (7). Visiems prieštaravimo pareiškimo adresatams buvo suteikta galimybė raštu pateikti komentarus dėl tų pastabų.

(8) Visi prieštaravimo pareiškimo adresatai rašytinius atsakymus į prieštaravimo pareiškimą pateikė iki Konkurencijos GD nustatyto termino arba, jei taikoma, pratęsto termino pabaigos ir paprašė būti išklausyti žodžiu (8).

(9) Žodinis bylos nagrinėjimas truko tris dienas: 2016 m. sausio 18–20 d. Žodiniame bylos nagrinėjime dalyvavo visi prieštaravimo pareiškimo adresatai ir 11 suinteresuotųjų trečiųjų asmenų.

(10) 2016 m. liepos 26 d. Sprendime dėl „Paramount“ nustatyta, kad įmonės „Paramount“ pasiūlyti prisiimti įsipareigojimai, kuriais sprendžiamos Komisijos prieštaravimo pareiškime jai išdėstytos problemos, tampa privalomi. 2018 m. sausio 12 d. Komisija byloje AT.40023 oficialiai baigė procesą įmonės „Paramount Pictures“ atžvilgiu.

(11) 2018 m. sausio 12 d., po įmonės „NBCUniversal“ struktūros pakeitimo, Komisija pagal Reglamento (EB) Nr. 773/2004 2 straipsnio 1 dalį inicijavo bylos nagrinėjimą prieš įmonę „Universal Studios Limited“. Tą pačią dieną Komisija priėmė papildomą prieštaravimo pareiškimą, adresuotą įmonei „NBCUniversal“, kuriame ji preliminariai padarė išvadą, kad atitinkamomis ginčijamomis sąlygomis įmonė „NBCUniversal“ pažeidžia Sutarties 101 straipsnį ir EEE susitarimo 53 straipsnį. Įmonė „NBCUniversal“ iki nustatyto termino raštu atsakė į šį papildomą prieštaravimo pareiškimą ir neprašė pasinaudoti savo teise būti išklausytai žodžiu.

(12) Taip pat 2018 m. sausio 12 d. Komisija Studijoms ir įmonėms „Fox“ ir „Sky“ (toliau kartu – faktų pranešimo adresatai) pateiktu faktų pranešimu informavo jas apie papildomus įrodymus, kuriais Komisija tiesiogiai nesirėmė prieštaravimo pareiškime ar papildomame prieštaravimo pareiškime, tačiau kurie gali būti aktualūs prieštaravimo pareiškime ir papildomame prieštaravimo pareiškime išdėstytoms preliminarioms išvadoms pagrįsti.

(13) Po to, kai buvo paskelbtas faktų pranešimas, Komisija suteikė faktų pranešimo adresatams galimybę papildomai susipažinti su byla AT.40023. Man buvo perduoti tam tikri prašymai leisti papildomai susipažinti su byla. Tam tikras šių prašymų dalis patenkinau, likusias – atmečiau.

(14) Po to, kai buvo paskelbtas faktų pranešimas, tam tikri suinteresuotieji tretieji asmenys paprašė leisti susipažinti su nekonfidencialia šio dokumento versija, kad galėtų pateikti pastabų. Prašymus atmečiau, nes Konkurencijos GD suinteresuotuosius trečiuosius asmenis jau buvo informavęs apie proceso pobūdį ir dalyką (šie aspektai faktų pranešimu nebuvo pakeisti), o tretieji asmenys jau buvo pateikę komentarus.

(15) 2018 m. spalio 25 d. įmonė „Disney“ pasisiūlė prisiimti įsipareigojimus, kad būtų išspręstos prieštaravimo pareiškime Komisijos nurodytos problemos (toliau – pirminiai „Disney“ įsipareigojimai).

(16) 2018 m. lapkričio 9 d. Komisija pagal Tarybos reglamento (EB) Nr. 1/2003 27 straipsnio 4 dalį paskelbė pranešimą (toliau – pirmasis pranešimas), kuriame pateikė bylos ir pirminių įmonės „Disney“ įsipareigojimų santrauką ir trečiųjų asmenų paprašė per vieną mėnesį nuo pirmojo pranešimo (9) paskelbimo dienos pateikti savo pastabas dėl tų įsipareigojimų.

(17) 2018 m. gruodžio 12 ir 13 d. įmonės „NBCUniversal“, „Sony Pictures“, „Warner Bros.“ ir „Sky“ pasisiūlė prisiimti įsipareigojimus, kad būtų išspręstos prieštaravimo pareiškime ir papildomame prieštaravimo pareiškime Komisijos nurodytos problemos.

(18) 2018 m. gruodžio 21 d. Komisija paskelbė antrąjį pranešimą, kuriame pateikė bylos ir įmonių „NBCUniversal“, „Sony Pictures“, „Warner Bros.“ ir „Sky“ pasiūlytų prisiimti įsipareigojimų santrauką ir trečiųjų asmenų paprašė per vieną mėnesį nuo antrojo pranešimo (10) paskelbimo dienos pateikti savo pastabas dėl šių įsipareigojimų.

(19) Komisija iš 10 atsiliepusių subjektų gavo pastabų dėl įmonės „Disney“ pasiūlytų prisiimti pirminių įsipareigojimų ir įmonių „NBCUniversal“, „Sony Pictures“, „Warner Bros.“ ir „Sky“ pasiūlytų prisiimti įsipareigojimų.

(20) 2019 m. vasario 5 d. įmonė „Disney“ dar kartą patikslino tam tikrus savo įsipareigojimų aspektus.

(21) Sprendimo projekte daroma išvada, kad, atsižvelgiant į peržiūrėtus įmonės „Disney“ įsipareigojimus ir į įmonių „NBCUniversal“, „Sony Pictures“, „Warner Bros.“ ir „Sky“ pasiūlytus prisiimti įsipareigojimus, jau nebėra pagrindo imtis veiksmų Studijų ir įmonės „Sky“ atžvilgiu ir todėl, nepažeidžiant Reglamento (EB) Nr. 1/2003 9 straipsnio 2 dalies, bylos nagrinėjimą prieš Studijas ir įmonę „Sky“ reikėtų užbaigti.

(22) Laikausi nuomonės, kad buvo užtikrinta galimybė veiksmingai naudotis procesinėmis teisėmis.

Briuselis, 2019 m. vasario 26 d. Wouter WILS

(1) Pagal 2011 m. spalio 13 d. Europos Komisijos Pirmininko sprendimo 2011/695/ES dėl bylas nagrinėjančio pareigūno pareigybės ir įgaliojimų nagrinėjant tam tikras konkurencijos bylas (OL L 275, 2011 10 20, p. 29) (toliau – Sprendimas 2011/695/ES) 16 ir 17 straipsnius.

(2) 2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, 2003 1 4, p. 1) (toliau – Reglamentas Nr. 1/2003).

(3) Įmonė „Sky Limited“ anksčiau buvo vadinama „Sky Plc.“

(4) 2016 m. liepos 26 d. Komisijos sprendimas dėl bylos nagrinėjimo pagal Sutarties dėl Europos Sąjungos veikimo 101 straipsnį ir EEE susitarimo 53 straipsnį (Byla AT.40023 – Tarpvalstybinė prieiga prie mokamos televizijos), C(2016) 4740 final.

(5) Galutinė bylas nagrinėjančio pareigūno ataskaita – Tarpvalstybinė prieiga prie mokamos televizijos turinio – „Paramount“ įsipareigojimai (AT.40023) (OL L 437, 2016 11 25, p. 3).

(6) 2017 m. gruodžio 14 d. įmonė „Disney“ paskelbė susitarimą įsigyti visą arba beveik visą įmonės „Twenty-First Century Fox Inc.“ kapitalą, o pastarasis subjektas turėjo visą arba beveik visą įmonės „Twentieth Century Fox Telecommunications International Inc.“ kapitalą. Šiuo metu atliekamos minėto įsigijimo sandorio užbaigimo procedūros.

(7) Byloje AT.40023 suinteresuotaisiais asmenimis pripažinau 26 trečiuosius asmenis: „ANICA, Associazione Nazionale Industrie Cinematografiche Audiovisive Multimediali“; „APA – Asociace Producentů v audiovizi, z.s“; „Association des Producteurs de Cinéma“; BEUC – Europos vartotojų organizacijų asociaciją; „BT Group plc“; „C More Entertainment“; Danijos prodiuserių asociaciją; DTS – „Distribuidora de Televisión Digital S.A.“; EFADs – Europos kino agentūrų direktorių asociaciją; Europos prodiuserių klubą; „Groupe Canal+“; FAMA – „Film and Music Austria“; „FAPAE“; „Film Producers Netherlands“; KIPA – Lenkijos audiovizualinių kūrinių prodiuserių prekybos rūmus; „La Liga“ – „Liga Nacional de Fútbol Profesional“; Lenkijos kino institutą; „Producers Alliance for Cinema and Television Limited“; „ProSiebenSat.1 Media SE“; „Spitzenorganisation der Filmwirtschaft e.V.“ Švedijos filmų ir TV prodiuserių asociaciją; Britų kino institutą; „The Football Association Premier League Limited“; UPFF – „Union des Producteurs Francophones de Films“; VOFTP – „Vlaamse Onafhankelijke Film & Televisie Producenten“; ir „Zentropa“.

(8) Išimtis – „Sky Plc“, kuri į prieštaravimo pareiškimą neatsakė.

(9) Komisijos komunikatas, skelbiamas pagal Tarybos reglamento (EB) Nr. 1/2003 27 straipsnio 4 dalį, byloje AT.40023 – Tarpvalstybinė prieiga prie mokamos televizijos (OL C 403, 2018 11 9, p. 17).

(10) Komisijos komunikatas, skelbiamas pagal Tarybos reglamento (EB) Nr. 1/2003 27 straipsnio 4 dalį, byloje AT.40023 – Tarpvalstybinė prieiga prie mokamos televizijos (OL C 460, 2018 12 21, p. 32).